Apartheidlovene i Sydafrika var en serie forskellige love Apartheid-styret indførte, de skulle fungere som grundlag for raceadskillelse i landet. Fra 1909 til op i 1980'erne vedtog skiftende regeringer en række forskellige love, som diskriminerede den sorte befolkning, og sikrede efterkommere af europæiske indvandrere i Sydafrika en dominerende position. Formelt blev Apartheid først indført efter National Party kom til magten i 1948 og erklærede oprettelsen af et "grand apartheid", men det byggede på raceadskillelseslove, som allerede fandtes. Det der adskiller det sydafrikanske Apartheid-styres diskrimination fra hvad der fandt sted i andre lande, var den systematiske måde National Party formaliserede den på gennem loven.